Rolf Nykmark

Rolf Nykmark (født 21. april 1955 i Oslo) er en norsk opera- og konsertsanger, baryton og tidligere medlem av Sølvguttene. Han er utdannet operasanger, vokalpedagog (bachelorgrad i vokalmetodikk og solosang) og dirigent (kor og orkester). Han er gift med sopranen Ragnhild Groven.


== Utdannelse og karriere ==
Rolf Nykmark er utdannet ved Norges musikkhøgskole, Østlandets Musikkonservatorium og ved Østermalms operaskole i Stockholm. Der studerte han blant annet med Olav Eriksen, Oskar Raaum, Marit Isene, Robert Levin, Margareta Bergström, Birgit Nilsson, Karl Heinz Pinhammer og Kerstin Meyer. Han utførte også operastudier i Wien med professor Kammersängerin Sena Jurinac. Masterclasses med Thomas Hemsley, Laura Sarti og regi med Knut Hendriksen og Ann-Margret Pettersson. Rolf Nykmark har ved siden av dette studert kor- og orkesterdireksjon på Norges musikkhøgskole med blant annet Tor Skauge, Terje Kvam, Arnulv Hegstad og privatstudering med orkesterdirigentene Per Dreier og Miltiades Caridis.
Nykmark debuterte som konsertsanger i 1982 i Haag, under Hollandfestivalen med The Haague Philharmonic, med en framføring av Peer Gynt-musikken til Edvard Grieg. Han hadde sin operadebut i Oslo, 1987 og  romanse-/liederdebut i Universitetets Aula i 1988. Han har medvirket i operaoppsett og solistkonserter i Norge, Sverige, Danmark, Tyskland (Hamburg), Østerrike (Wien), England (Thaxted Festival), Italia (Firenze) og USA (bl.a Chicago og Minneapolis). I 2000 avholdt Nykmark flere konserter i Japan, bl.a. «Den Bergtekne» av Grieg med The Nordic Ensemble of Japan i Suntory Hall i Tokyo. Nykmark har også medvirket som solist under flere konserter og operaoppsetninger i Bergen og Oslo sammen med Bergen Operakor, Vest Norges Opera og på Troldhaugen, Edvard og Nina Griegs hjem. Rolf Nykmark startet den profesjonelle vokalkvartetten Grieg Solo Singers i 2010.
Nykmark har ved siden av dette flere CD-innspillinger med, blant andre, Wolfgang Plagge og Audun Kayser. I 2004 kom albumet Nordic Songs med verker av Grieg og Gustaf Nordqvist (1886–1949). Denne platen tar for seg, i utvalg og som førsteinnspilling, 16 av Nordqvists nærmere 200 solosanger.


== Dirigent ==
Nykmark arbeider også med kor og orkester i framføring av kirkemusikalske verker i inn- og utland. Han har dirigert Nordlændingernes Forenings Kor, Lier Kammerkor, Oslo Håndverker Sangforening, Bryn Korforening, Handelsstandens Sangforening, Songlaget i BUL, Oslo Opera og Oratoriekor, Oslo Filharmoniske Kor (vikar) og Cæciliaforeningen (repetitør). Bygger idag opp et Kammerkor på AHUS.


== Diskografi/utgivelser ==
Nordic Songs (VNP) – Romanser og ballader av Edvard Grieg og Gustaf Nordqvist. 2004. Med pianisten Audun Kayser.
Tonebilder (TGHCD 01) – Romanser av Tone Groven Holmboe. Med pianisten Ivar Anton Waagaard. 2000
Romantic Songs (VIVOX) – Romanser av Franz Schubert og Johannes Brahms. 1997. Med pianisten Wolfgang Plagge og sopran Ragnhild Groven.
Song for jorda - Ein song om menneske og korn og mold Musikk av Henning Sommerro, tekst av Ove Røsbak. NRK 1996
Himmelharpen. Musikkens magi. Eksempler på musikk knyttet til emner i boken med samme navn. Franz Schubert og Egil A.Wyller. Med pianisten: Gaute A.Birklund. Arr: Nykmark / Birklund.
 MUSIKK - VIVOX MC 1001 Romanser av Schubert, Tosti, Grieg, Petterson-Berger og Richard Strauss. Rolf Nykmark, baryton, Ragnhild Groven Holmboe, sopran og Wolfgang Plagge, klaver. Innspilt 8.november. 1990
Diverse NRK-opptak i perioden fra 1988 til 1990 med Wolfgang Plagge


== Eksterne lenker ==
(en) Offisielt nettsted 
(en) Rolf Nykmark – kategori av bilder, video eller lyd på Commons 
Rolf Nykmark hos musicianspage.com